पाएं अपने शहर की ताज़ा ख़बरें और फ्री ई-पेपरडाउनलोड करें
मुलाना. मुलाना थाने में सोमवार को बसपा नेता की हुई कथित पिटाई को लेकर मंगलवार को बसपा कार्यकर्ताओं ने मुलाना थाने में प्रदर्शन की सरकार व पुलिस के खिलाफ नारेबाजी की। प्रदर्शन कर रहे लोगों का आरोप था कि मुलाना पुलिस के एक एएसआई ने उनके नेता की बिना वजह पिटाई कर मामला दर्ज किया है।
बसपा कार्यकर्ताओं का यह प्रदर्शन लगभग दो घंटे जारी रहा। पहले तो मुलाना थाना प्रभारी रणधीर सिंह ने मामले को शांत करना चाहा, लेकिन बाद में बराड़ा एसीपी ने मौके पर पहुंचकर प्रदर्शन कर रहे लोगों को उचित कार्रवाई का आश्वासन दिया। इसके बाद प्रदर्शनकारी शांत हो गए।
सालेहपुर निवासी हरिसिंह की जमीन जमालमाजरा गांव में है। सोमवार को हरिसिंह का अपने पड़ोसी किसान सुखदेव सिंह के साथ रास्ते को लेकर विवाद हो गया था। हरिसिंह के भाई रघुबीर सिंह ने बताया कि यह मामला कोर्ट में विचाराधीन है। उन्होंने बताया कि सुखदेव सिंह सोमवार को उनके खेत में मिट्टी डाल रहा था और इस मामले की शिकायत करने वह लोग मुलाना थाने में आए।
उनके साथ बसपा के पूर्व हलका प्रधान पवन कुमार भी थे। बसपा के जिला प्रधान करनैल सिंह नगला ने बताया कि कि थाने में मौजूद एएसआई राजिंद्र सिंह का व्यवहार उनके प्रति ठीक नहीं था और उन्होंने शिकायत लेने की बजाय बदसलूकी शुरू कर दी। बसपा कार्यकर्ताओं का आरोप था कि एएसआई राजिंद्र सिंह, पवन कुमार को पकड़ कर थाना प्रभारी के कमरे में ले गया और उसकी पिटाई कर डाली। उनके खिलाफ मामला भी दर्ज किया है।
मंगलवार को मुलाना पुलिस के खिलाफ प्रदर्शन करने वालों में बसपा अम्बाला लोकसभा के प्रभारी अतर सिंह, कुरुक्षेत्र लोकसभा के प्रभारी डॉ. रामेश्वर दास, जिला प्रधान करनैल सिंह नगला, जरनैल सिंह धुराला, बिच्छा राम, प्रकाश सिंह पाखी, अमन कुमार ढकौला, जसपाल कश्यप केसरी, कंवरपाल, विजय कुमार मुलाना व अन्य शामिल रहे।
सात दिन के अंदर कार्रवाई करो
पहले तो मुलाना थाना प्रभारी रणधीर सिंह ने मामले को शांत करना चाहा, लेकिन जब प्रदर्शनकारियों ने उनकी बात नहीं मानी तो इसकी सूचना एसीपी बराड़ा को दी गई। सूचना मिलते ही एसीपी महिंद्र सेठी मौके पर पहुंचे और उन्होंने प्रदर्शनकारियों से बात कर उचित कार्रवाई का आश्वासन दिया। बसपा कार्यकर्ताओं ने उन्हें एक नोटिस दिया कि अगर सप्ताह के अंदर एएसआई राजेंद्र सिंह के खिलाफ कार्रवाई नहीं की तो बसपा कार्यकर्ता सड़कों पर उतरेंगे।
पवन कुमार एक शिकायत के संबंध में आया था। पवन ने शराब पी रखी थी। शांति भंग करने के आरोप में मामला दर्ज किया गया है। पवन कुमार के साथ किसी प्रकार की कोई मारपीट नहीं हुई है। सभी आरोप निराधार हैं।
रणधीर सिंह, थाना प्रभारी मुलाना।
मामले की जांच की जाएगी। अगर एएसआई राजिंद्र सिंह दोषी पाया गया तो कार्रवाई की होगी।
महिंद्र सेठी, एसीपी बराड़ा।
एसीपी बराड़ा ने उचित कार्रवाई का आश्वासन दिया है। हमने एसीपी बराड़ा को एक सप्ताह का नोटिस दिया है और एएसआई राजिंद्र सिंह के खिलाफ कार्रवाई की मांग की है। अगर एक सप्ताह में दोषी एएसआई के खिलाफ कार्रवाई नहीं हुई तो बसपा मामले में कड़ा रूख अपनाएगी। इसकी जिम्मेदार मुलाना पुलिस होगी।
करनैल सिंह नगला, जिलाध्यक्ष बसपा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva mag_Deva hin_Deva hin_Deva mar_Deva hin_Deva awa_Deva hin_Deva bho_Deva zho_Hant eng_Latn